Sähkösopimus

**Sähkösopimus** on sopimus sähkön toimittamisesta rakennukseen.

## Sähkösopimusten tyypit
Kuluttajille myytävät sähkösopimukset voidaan jakaa neljään pääkategoriaan sähköenergian hinnan ja määräajan perusteella. Kaikissa sähkösopimuksissa on myös kuukausimaksu, joka on tyypillisesti 4-5 euron luokkaa.

### Kiinteähintainen sähkösopimus (määräaikainen)
Kiinteähintaisessa sopimuksissa sähkön kWh-hinta pysyy muuttumattomana koko sopimuskauden ajan . Suurin osa kiinteähintaisista sopimuksista tehdään määräajaksi, esimerkiksi 12 kuukaudeksi. Kiinteähintaisia sopimuksia on tarjolla alkaen 3 kuukauden määräajasta aina 36 kuukauden määräaikaan.

Kiinteähintaisen sopimuksen etuna on sen ennustettavuus. Moni arvostaa tätä ominaisuutta etenkin talvisin, jolloin pörssisähkön hinnassa voi tapahtua isoja muutoksia. Sähköä voi myös huoletta käyttää arki-iltaisin, jolloin sen hinta on tyypillisesti kalleimmillaan. 

Haittapuolena on sitoutuminen usein pitkään määräaikaan. Esimerkiksi 24 kuukauden kiinteä sopimus tuo ennustettavuutta pitkäksi aikaa, mutta sopimusta ei voi vaihtaa kesken sopimuskauden. Ainoa poikkeus on muutto uuteen asuntoon. 

### Pörssisähkösopimus (toistaiseksi voimassa)
Pörssisähkösopimuksessa sähkön hinta sidotaan ns. spot-hintaan eli sähkön tukkuhintaan, joka määritetään Nord Pool -sähköpörssissä. Kaikki sähköyhtiöt ostavat sähkön Nord Poolista samaan hintaan ja asettavat päälle oman marginaalinsa. Pörssisähkön marginaali vaihtelee tyypillisesti 0,40-0,60 snt/kWh välillä.

Euroopassa siirryttiin 1.10.2025 alkaen varttihinnoitteluun , eli sähkön hinta määritellään nyt tunnin sijasta jokaiselle varttitunnille (15 minuutin jaksolle). Tiheämpään hinnoitteluun siirrytään siksi, että tuuli- ja aurinkovoiman osuuden kasvaessa sähköjärjestelmä vaatii entistä tehokkaampaa tasapainotusta.

Tyypillinen pörssisähkösopimus on voimassa toistaiseksi. Se voidaan irtisanoa kahden viikon varoitusajalla. 

Pörssisähkösopimus on hyvä valinta kuluttajalle, joka voi optimoida omaa sähkönkulutustaan. Esimerkiksi sähköauton lataus on myös halpaa yöaikaan pörssisähkösopimuksella. Sähkön käyttöä voidaan nykyisin ohjata edullisemmille tunneille kotiautomaation tai energiapalvelujen avulla siten, ettei asukas aina edes huomaa eroa.

### Hybridisopimus (määräaikainen)
Hybridisopimuksesta käytetään myös nimiä jousto- tai kulutusvaikutussopimus . Sen ideana on yhdistää pörssisähkön ja kiinteähintaisen sopimuksen hyvät puolet. Hybridisopimukset tehdään tyypillisesti määräaikaisina. Suosittuja määräaikoja ovat 12 kk ja 24 kk sopimukset.

Hybridisopimuksessa suurin osa hinnasta muodostuu kiinteähintaisen sopimuksen tavoin, eli se pysyy muuttumattomana koko sopimuskauden ajan. Tähän päälle lasketaan kulutusvaikutus. Se voi pienentää tai kasvattaa lopullista sähköstä maksettavaa hintaa.

Kulutusvaikutuksen idea on karkeasti seuraava: mitä enemmän käytät sähköä pörssisähkön halpojen tuntien aikana, sitä enemmän kulutusvaikutus voi vähentää sähkön lopullista hintaasi. Jos taas käytät sähköä kalliiden tuntien aikana, kulutusvaikutus voi kasvattaa lopullista sähkön hintaasi. 

Hybridisopimus voi olla hyvä valinta kuluttajalle, joka haluaa optimoida sähkön kulutustaan, mutta pitää pörssisähkön hintamuutoksia liian stressaavana. Kulutusvaikutuksen osuus sähkön hinnasta on tyypillisesti 10-20 prosentin luokkaa. Sen avulla voi saada pieniä säästöjä. 

### Kiinteähintainen sähkösopimus (toistaiseksi voimassa)
Kiinteähintaisia sähkösopimuksia saa  myös toistaiseksi voimassa olevana. Tämä sopimustyyppi oli suosittu vaihtoehto ennen kuin pörssisähkösopimukset alkoivat yleistyä. Se yhdistää kiinteähintaisen sopimuksen vakauden joustavuuteen, eli kuluttajan ei tarvitse sitoutua pitkään määräaikaan.

Tällaisen sopimuksen haittapuolena on sen korkea hinta. Toistaiseksi voimassa olevat kiinteät sopimukset ovat tyypillisesti kymmeniä prosentteja kalliimpia verrattuna vastaavaan 12 kk määräaikaiseen sopimukseen. 

Tämän lisäksi toistaiseksi voimassa olevan sopimuksen hintaa voidaan muuttaa tietyin määräajoin. Eli sähkön hinta on tyypillisesti muuttumaton muutamia kuukausia. Suurin osa näistä sopimuksista on vaihdettu 2000-luvulla pörssisähkösopimuksiin.

## Sähkön siirto
Jokainen kuluttaja maksaa erikseen myös sähkön siirrosta. Sähkösopimuksen voi tehdä minkä tahansa Suomessa toimivan sähkönmyyntiyhtiön kanssa, mutta siirtoon ei voi vaikuttaa. Suomi on jaettu sähkön siirron osalta 77 alueeseen. Jokaisen alueen sähkönsiirrosta vastaa yksi sähköyhtiö, ja se asettaa sähkön siirtomaksun

Sähkön siirtohinta koostuu kiinteästä perusmaksusta ja siirtomaksusta, joka laskutetaan käytön mukaan snt/kWh. Sähkön siirtohinnoissa on valtavia eroja; perusmaksut vaihtelevat noin 2-45 euron välillä ja siirtomaksut 1,5-7,5 snt/kWh välillä .

## Lähteet